Diktatorius (filmas)
Diktatorius – 2012 m. amerikiečių politinės satyros komedija. Joje vaizduojami išgalvotos Šiaurės Afrikos valstybės Vadijos diktatoriaus Aladino nuotykiai JAV. Pagrindinį vaidmenį sukūrė britų komikas Sacha Baron Cohen. Tai pirmasis tokio lygio Koheno filmas, sukurtas grynai kaip vaidybinis. Ankstesni jo filmai „Boratas“, „Brüno“ buvo pseudodokumentinio pobūdžio. Filmą, kaip ir ankstesnius Koheno filmus, režisavo Larry Charles.